Egpaar met byl, skroewedraaier aangevalArgieffoto: SAPD/Facebook ŉ 52-jarige man en sy 45-jarige vrou is Donderdagaand na ’n hospitaal geneem nadat hulle in hul huis in Port Elizabeth in die Oos-Kaap met ŉ byl en skroewedraaier aangeval is. Kapt. Sandra Janse van Rensburg, woordvoerder van die polisie, sê die voorval het omstreeks 22:45 plaasgevind. Drie rowers het vermoedelik deur ŉ oop skuifdeur toegang tot die huis verkry. “Daar was nie ŉ traliehek voor die skuifdeur nie, en die drie rowers kon maklik toegang tot die huis kry,” sê Janse van Rensburg. Die rowers het glo onmiddellik op die egpaar toegesak. “Hulle het die man dadelik met die byl en skroewedraaier begin aanval, waarna hulle albei wakker geskrik het. Hulle het die man verskeie kere met die skroewedraaier gesteek en met die byl gekap. Die voorval het egter nie lank geduur voor die rowers op die vlug geslaan het nie.” Janse van Rensburg sê die rowers het met net twee selfone gevlug. Die man is na die hospitaal geneem waar hy behandel word, hoewel die vrou onmiddellik ontslaan kon word. “Dit is nie duidelik hoekom hulle juis gefokus het daarop om die man aan te val nie, dit alles is deel van die polisieondersoek,” sê sy. Meer inligting kan in dié stadium nie bekend gemaak word nie. Janse van Rensburg sê egter die egpaar sal binnekort albei hul verslae aflê. Enigeen met meer inligting word versoek om die Kabega-polisiestasie in Port Elizabeth te kontak by 041 397 6801.